**Home** on vuonna 2008 ensi-iltansa saanut Ursula Meierin ohjaama sveitsiläis-ranskalais-belgialainen draamaelokuva, jonka pääosia näyttelevät Isabelle Huppert ja Olivier Gourmet. Elokuvan käsikirjoittajina olivat Ursula Meier, Antoine Jaccoud, Raphaëlle Desplechin, Gilles Taurand, Olivier Lorelle ja Alice Winocour sekä tuottajina Denis Delcampe, Denis Freyd, Thierry Spicher ja Elena Tatti.

*Home* valittiin Sveitsin viralliseksi ehdokkaaksi parhaan vieraskielisen elokuvan Oscarin saajaksi, mutta se ei päässyt lopullisten ehdokkaiden joukkoon. Elokuva voitti muun muassa kolme Sveitsin elokuvapalkintoa ja oli ehdokkaana kolmeen César-palkintoon.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Marthe ja Michel (Isabelle Huppert ja Olivier Gourmet) asuvat kolmen lapsensa, Judithin, Marionin ja Julienin (Adélaïde Leroux, Madeleine Budd ja Kacey Mottet Klein), kanssa suuren keskeneräisen valtatien vieressä kaukana rauhallisella maaseudulla Ranskassa. He ovat laajentaneet tilaansa valtatielle asti, sillä he uskovat, että jo vuosia keskeneräistä valtatietä ei tultaisi koskaan käyttämään. Eräänä päivänä ilman varoitusta valtatien tekoa jatketaan ja se avataan liikenteelle, mutta perhe ei suostu lähteä kodistaan rakennustyöläisten ja liikenteen melun tieltä. Kun liikenteen melu ja pakokaasut alkavat täyttää perheen kotia ja elämää, ajatukset ja epäilykset valtatien pitkäaikaisista vaikutuksista ja vaaroista alkavat aiheuttaa kireyttä perheenjäsenten keskuudessa.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Isabelle Huppert  | … |  Marthe
  |
|  Olivier Gourmet  | … |  Michel
  |
|  Adélaïde Leroux  | … |  Judith
  |
|  Madeleine Budd  | … |  Marion
  |
|  Kacey Mottet Klein  | … |  Julien
  |

Tuotanto
--------

Ursula Meier laati *Homen* käsikirjoituksen erityisesti Isabelle Huppertille, joka hyväksyi käsikirjoituksen ja otti roolitarjouksen vastaan, kun hän oli kuvaamassa Belgiassa elokuvaa *Private Property* (2006).

*Home* kuvattiin Bulgariassa vuoden 2007 kesällä 5,7 miljoonan euron budjetilla. Elokuvan tuotantoyhtiöinä olivat sveitsiläinen Box Productions, ranskalainen Archipel 35 ja belgialainen Need Productions. Lisäksi elokuvan tuotantoa olivat tukemassa muun muassa sveitsiläinen TSR, ranskalainen France 3 Cinéma ja belgialainen RTBF. *Homen* virallinen ranskalainen traileri julkaistiin 30. syyskuuta 2008.

Julkaisu ja vastaanotto
-----------------------

*Home* sai ensi-iltansa Cannesin elokuvajuhlilla Ranskassa 18. toukokuuta 2008. Elokuvan Sveitsin teatteriensi-ilta oli 15. lokakuuta 2008, Ranskan 29. lokakuuta 2008 ja Belgian 12. marraskuuta 2008. Elokuvan teatterilevittäjinä olivat Sveitsissä Filmcoopi Zürich AG, Ranskassa Diaphana Films ja Belgiassa Benelux Film Distributors. Elokuva keräsi Ranskassa teatterikierroksensa aikana 112 780 katsojaa ja tuotti maailmanlaajuisesti yli kahden miljoonan dollarin lipputulot.

*Home* on saanut elokuvakriitikoilta myönteisen vastaanoton. Metacritic-sivuston mukaan 12 arvostelun perusteella elokuva on saanut 67 pistettä sadasta mahdollisesta. Internet Movie Databasen 3 330 käyttäjää on antanut elokuvalle keskiarvon 7,0/10. Elokuva on palkittu useilla palkinnoilla ja huomioitu useilla ehdokkuuksilla eri maissa ja elokuvajuhlilla ympäri maailman.

*Home* julkaistiin Ranskassa DVD:lle 16. kesäkuuta 2009.

Lähteet
-------

1. 1 2 3 4 5 6 7 8 9 10  HOME *allocine.fr*. Allociné. Viitattu 20.4.2017. (ranskaksi)
2. ↑  Home (2008) *allmovie.com*. Allmovie. Viitattu 20.4.2017. (englanniksi)
3. 1 2 3  Home 2009 *metacritic.com*. Metacritic. Viitattu 20.4.2017. (englanniksi)
4. ↑  THE 82ND ACADEMY AWARDS *oscars.org*. Oscars. Viitattu 20.4.2017. (englanniksi)
5. 1 2 3 4 5  HOME *jpbox-office.com*. JP’s Box-Office. Viitattu 20.4.2017. (ranskaksi)
6. ↑  The New Female Vision: Ursula Meier on her acclaimed first feature Home *birds-eye-view.co.uk*. Birds Eye View.  Arkistoitu 21.4.2017. Viitattu 20.4.2017. (englanniksi)
7. ↑  Isabelle Huppert: interview *timeout.com*. Time Out.  Arkistoitu 21.4.2017. Viitattu 20.4.2017. (englanniksi)
8. 1 2  Home *medias.unifrance.org*. UniFrance. Viitattu 20.4.2017. (englanniksi)
9. 1 2 3  Home (2008/II) *imdb.com*. IMDb. Viitattu 20.4.2017. (englanniksi)
10. 1 2 3  Home *unifrance.org*. UniFrance. Viitattu 20.4.2017. (ranskaksi)
11. ↑  Home (2008) *boxofficemojo.com*. Box Office Mojo. Viitattu 20.4.2017. (englanniksi)

Aiheesta muualla
----------------

* *Home* Internet Movie Databasessa. (englanniksi)
* *Home* AllMoviessa. (englanniksi)
* *Home* AlloCinéssä (ranskaksi)
* *Home* UniFrancessa (ranskaksi)
* *Home* JP’s Box-Officessa (ranskaksi)